અને વગર કંઇ તંતુ પકડાયે મુલાકાત પતી ગઇ. તૃષા આજે છૂટા હૃદયે રડી. તન્વી આવી ગઇ એ તૃષા માટે થોડી રાહત બની હતી. મૃદુલા વિના આજે જાણે ઘરની ભીંતો પડુંપડું થઇ રહી હતી. અને રોજ નવી સવારની રાહમાં રાત પડખાં ફેરવતી હઈ એ ઘરમાં. કોઇ સૂતું નહોતું ખબર નહી. મૃદુલા એ કોટડીમાં શું કરતી હશે? ઘરે તો બધા સાથે હતાં. મૃદુલા તો ત્યાં એકલી હતી. જેલના પરોણા ભોગવતી મૃદુલા વિશે વિચારી શકાતું નહોતું. ને એને ત્યાંથી બહાર પણ નહોતી નીકાળી શકાતી. એની સાથેના ઘણાં બધાં સહકર્મચારીઓ પણ એ આરોપમાં ફસાયા હતા ને સજા ભોગવી રહ્યાં હતાં. પી. આઇ. જાડેજા રોજ એક નવા મહેમાન જેલર અભેસિંહને સુપ્રત કરતા હતા. ને ભ્રષ્ટાચારના આરોપીઓ વઘતા જતા હતા એ જેલમાં જાણે !